晁补之
答陈屦常秀才谑赠
驱车触热中烦满，苦无蔗浆冻金碗。
陈君诗卷可洗心，持作终朝晤言伴。
男儿三十四方身，布衣不化京洛尘。
白驹皎皎在空谷，黄鸟睍睆鸣青春。
子桑之居十日雨，入门不复闻人语。
形骸正是吹一吷，安用虚名齐后土。
文章初不用意成，黼黻帝躬临下民。
时花俚服诮新巧，牛马安所辞吾名。
禹穴幽奇行可强，江北江南正相望。
乘涛鼓枻何当往，爱惜水仙桃竹杖。
不应越女三年留，相见还须未白头。
蘧生知非苦不早，巨壑夜半遗藏舟。
达人一言嚆矢疾，相从琢磨悔去日。
菖莆正是可怜花，我独闻名不曾识。